**Ministru kabineta rīkojuma projekta**

**„Par valstij dividendēs izmaksājamo valsts akciju sabiedrības „Latvijas gaisa satiksme” peļņas daļu par 2019. – 2023.gadu” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta rīkojuma projekta „Par valstij dividendēs izmaksājamo valsts akciju sabiedrības „Latvijas gaisa satiksme” peļņas daļu par 2019. – 2023.gadu” mērķis ir noteikt kapitālsabiedrības stratēģijā atšķirīgu prognozējamo dividendēs izmaksājamo peļņas daļu.Rīkojuma projekts paredz, atļaut kapitālsabiedrības stratēģijā noteikt, ka kapitālsabiedrībai nav jāmaksā dividendes no prognozētās pārskata gada peļņas par 2019.-2023.gadu.Ministru kabineta rīkojums stāsies spēkā tā parakstīšanas brīdī. |

|  |
| --- |
|  **I. Tiesību akta projekta izstrādes nepieciešamība** |
| 1. | Pamatojums | Ministru kabineta rīkojuma projekts „Par valstij dividendēs izmaksājamo valsts akciju sabiedrības „Latvijas gaisa satiksme” peļņas daļu par 2019. – 2023.gadu” (turpmāk – Projekts) sagatavots saskaņā ar Likuma par budžetu un finanšu vadību 5.panta otro daļu, [Publiskas personas kapitāla daļu un kapitālsabiedrību pārvaldības likuma](http://likumi.lv/ta/id/269907-publiskas-personas-kapitala-dalu-un-kapitalsabiedribu-parvaldibas-likums) [28.panta](http://likumi.lv/ta/id/269907-publiskas-personas-kapitala-dalu-un-kapitalsabiedribu-parvaldibas-likums#p28) pirmo daļu un Ministru kabineta 2015.gada 22.decembra noteikumu Nr.806 „Kārtība, kādā valsts kapitālsabiedrības un publiski privātās kapitālsabiedrības, kurās valsts ir dalībnieks (akcionārs), prognozē un nosaka dividendēs izmaksājamo peļņas daļu un veic maksājumus valsts budžetā par valsts kapitāla izmantošanu” (turpmāk – Noteikumi Nr.806) 5.punktu, kas nosaka, ka Ministru kabinets pēc valsts kapitāla daļu turētāja pamatota priekšlikuma ar Ministru kabineta rīkojumu var atļaut noteikt kapitālsabiedrības stratēģijā atšķirīgu prognozējamo dividendēs izmaksājamo peļņas daļu (procentos no prognozētās pārskata gada peļņas), nekā tas norādīts Noteikumu Nr.806 [3.punktā](http://likumi.lv/ta/id/278921-kartiba-kada-valsts-kapitalsabiedribas-un-publiski-privatas-kapitalsabiedribas-kuras-valsts-ir-dalibnieks-akcionars#p3) vai citos tiesību aktos. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Valsts akciju sabiedrība „Latvijas gaisa satiksme” (turpmāk – kapitālsabiedrība) ir valsts kapitālsabiedrība, kurā 100% kapitāla daļu turētāja ir Satiksmes ministrija.Kapitālsabiedrība ir pašfinansējoša, kas darbojas stratēģiski svarīgā nozarē, un nodrošina valsts attīstības un drošības interešu īstenošanu, veicot aeronavigācijas pakalpojumu sniegšanu un Latvijas valsts gaisa telpas kontroli. Kapitālsabiedrība savu darbību īsteno transporta nozares aviācijas apakšnozarē un sniedz pakalpojumus, kas ir būtiski nozares politikas īstenošanai.Saskaņā ar likuma “Par aviāciju” 42.pantā noteikto, kapitālsabiedrība īsteno Latvijas Republikas gaisa telpas izmantošanas koordināciju un gaisa kuģu lidojumu vadību. Darbību, kas saistīta ar Latvijas Republikas gaisa telpas izmantošanu civilajām un militārajām vajadzībām, koordinē un gaisa kuģu lidojumus vada valsts akciju sabiedrība "Latvijas gaisa satiksme", kas ir gaisa satiksmes pakalpojumu sniedzējs Latvijas Republikā Eiropas Parlamenta un Padomes 2004.gada 10.marta regulas (EK) Nr. 550/2004 par aeronavigācijas pakalpojumu sniegšanu vienotajā Eiropas gaisa telpā (turpmāk - Regula 550/2004) izpratnē un tās darbību uzrauga valsts aģentūra “Civilās aviācijas aģentūra”. Kapitālsabiedrības darbības noteicošais mērķis nav peļņas gūšana, bet efektīvas darbības nodrošināšana atbilstoši starptautisko institūciju prasībām un noteiktajam regulējumam. Vienību maksu veidošanas nosacījumus reglamentē Komisijas Īstenošanas regula (ES) 2019/317 (2019. gada 11. februāris), ar ko nosaka darbības uzlabošanas sistēmu un tarifikācijas sistēmu Eiropas vienotajā gaisa telpā un atceļ Īstenošanas regulas (ES) Nr. 390/2013 un (ES) Nr. 391/2013.Saskaņā ar Regulas 550/2004 15.panta 1.punktu, tarifikācijas sistēma tiek pamatota ar to aeronavigācijas pakalpojumu izmaksu uzskaiti, kas pakalpojumu sniedzējiem rodas par labu gaisa telpas izmantotājiem. Regulā 2019/317 ir precīzi definēts, kādas izmaksas var tikt attiecinātas uz aeronavigācijas pakalpojumu sniegšanu. Īpaši izceļams ir Komisijas Īstenošanas regulas (ES) 2019/317 20.pants, kas nosaka, ka maršruta aeronavigācijas pakalpojumu aprēķinātās izmaksas finansē no maršruta maksājumiem, kamēr termināla aeronavigācijas pakalpojumu aprēķinātās izmaksas finansē no termināla maksājumiem un, ka no maršruta vai termināla maksājumiem gūtos ieņēmumus nedrīkst izmantot aeronavigācijas pakalpojumu sniedzēju komerciālo darbību finansēšanai. No šī panta izriet, ka kapitālsabiedrības ieņēmumi no aeronavigācijas pakalpojumiem ir jāizmanto tikai aeronavigācijas pakalpojumu nodrošināšanai. Iepriekš minētās Regulas 22.pants nosaka, kādas izmaksas ir iekļaujamas maksājumu izmaksu bāzē - atskaitījumi dividendēm nav iekļaujami minētajā aprēķinā. Saskaņā ar Regulas 22.panta 4.punktu, izmaksu bāzē ir iekļautas Kapitāla izmaksas, kas ik gadu rada "peļņu" un kas ir iekļauta vienības maksas aprēķinā ar nākotnes izlietojumu tikai un vienīgi 20.pantā noteiktajiem finansēšanas mērķiem. Peļņa, kas netiek izlietota, lai nodrošinātu aeronavigācijas pakalpojumus, nav pieļaujama, jo tā nav iekļaujama kapitālsabiedrības izdevumos saskaņā ar regulā noteiktajiem tarifikācijas principiem. Konstatējot neatbilstošu izmaksu iekļaušanu vienības maksā, saskaņā ar Regulas 2019/317 prasībām, tās netiek iekļautas darbības uzlabošanas plānā un, attiecīgi, pielietotajā vienības maksā, t.i., tās netiek segtas.Saskaņā ar 1969.gada 23.maija Vīnes Konvencijas par starptautisko līgumu tiesībām 27.pantu un likuma „Par Latvijas Republikas starptautiskajiem līgumiem” starptautiskajiem tiesību aktiem ir prioritāte pār nacionālajām tiesību normām, tādejādi nacionālās tiesību normas nedrīkst būt pretrunā ar augstāka spēka tiesību normām.Līdz ar to, nosakot jebkādu dividendēs izmaksājamo peļņas daļu, faktiski tiktu pārkāptas Regulas 2019/317 prasības.Kapitālsabiedrības tehniskajam nodrošinājumam un cilvēkresursiem ir jāatbilst starptautiskajiem aviācijas normatīviem un jānodrošina atbilstoša Latvijas Republikas starptautisko saistību izpilde pret gaisa telpas lietotājiem. Šo mērķu sasniegšanai, kā arī Latvijas Republikas darbības uzlabošanas plāna 3.pārskata periodam (atbilstoši Regulai 2019/317) ieviešanai nepieciešams veikt investīcijas gan sarežģītu tehnoloģisko iekārtu iegādei (infrastruktūrā) un apkalpošanai, gan lai sagatavotu un uzturētu augsti kvalificētu, starptautiskās sertifikācijas prasībām atbilstošu personālu. Kapitālsabiedrība pēdējo gadu laikā tehniskās modernizācijas ietvaros ir īstenojusi vairākus nozīmīgus projektus, nodrošinot tehnoloģisko procesu kvalitātes un lidojumu drošības būtisku paaugstināšanos. Viens no kapitālsabiedrības vidēja termiņa darbības stratēģijā 2020.–2024.gadam noteiktajiem finanšu mērķiem ir vienības maksas līmenis, no tā izriet tādi finanšu rādītāji kā neto apgrozījums, plānotais darbības rezultāts (peļņa), kopējais likviditātes rādītājs un saistību pret pašu kapitālu attiecība u.c. finanšu mērķi un rādītāji. Tā kā kapitālsabiedrība savu darbību īsteno valstij stratēģiski svarīgā nozarē, darbojoties transporta nozares aviācijas apakšnozarē un tās darbības primārais mērķis nav peļņas gūšana, bet gan valsts pārvaldes uzdevumu veikšana atbilstoši likuma “Par aviāciju” 42.pantam, kapitālsabiedrības ikgadējo prognozējamo dividendēs izmaksājamo peļņas daļu nepieciešams novirzīt, lai nodrošinātu šādu kapitālsabiedrības stratēģisko mērķu īstenošanu: gaisa satiksmes vadības drošuma un drošības nodrošināšana atbilstoši starptautiskajām prasībām; operacionālās efektivitātes uzlabošanai; vienības maksas, izmaksu un pakalpojumu kvalitātes līdzsvarošana; optimālas gaisa telpas kapacitātes uzturēšanai; aeronavigācijas pakalpojumu attīstīšanai, kas veicinās vides aizsardzību; kā arī lai ievērotu Eiropas vienotās gaisa telpas tiesību aktus. Saskaņā ar kapitālsabiedrības revidēto pārskatu peļņa par 2019.gadu ir EUR 2 457 241, bet prognozētā peļņa nākamajos periodos saskaņā ar vidēja termiņa stratēģiju ir EUR 350 000 par 2020.gadu (ietverot 2019. gadā plānotos ieņēmumus no kapitālsabiedrībai piederošās administratīvās ēkas atsavināšanas *“Rail Baltic”* projekta realizācijas ietvaros), EUR 328 000 par 2021.gadu, EUR 600 000 par 2022.gadu, EUR 800 000 par 2023.gadu un EUR 1 000 000 par 2024.gadu. Kapitālsabiedrībai ir pienākums nodrošināt likumā “Par aviāciju” un saistītajos normatīvajos aktos no valsts puses uzdotos uzdevumus arī ārkārtējas situācijas apstākļos valstī, nodrošinot valsts attīstības un drošības interešu īstenošanu, veicot aeronavigācijas pakalpojumu sniegšanu un Latvijas Republikas gaisa telpas kontroli.Atšķirībā no citiem aviācijas nozares dalībniekiem, kapitālsabiedrībai pieder specifiskas iekārtas (sakaru, navigācijas, radiolokācijas, meteoroloģijas u.c.) un sistēmas (gaisa satiksmes vadības sistēma ATRACC), kurām ir jānodrošina nepārtraukta darbība. Līdz ar to arī kapitālsabiedrības tehniskajam personālam ir jānodrošina to darbība atbilstoši starptautisko normatīvu prasībām 24/7 režīmā. Jebkāda sistēmu un iekārtu atslēgšana nav pieļaujama, ņemot vērā to, ka ārkārtas situācija un aizliegumi attiecas tikai uz regulārajiem un neregulārajiem komerciālās aviācijas pasažieru lidojumiem Latvijas lidostās. Savukārt valsts, militāro, kā arī kravu un repatriācijas reisu apkalpošanai jānotiek atbilstoši visām pastāvošām nacionālo un starptautisko normatīvo aktu prasībām.Tādējādi būtiski uzsvērt, ka saskaņā ar likuma ,,Par aviāciju” 42.pantu valsts akciju sabiedrība ,,Latvijas gaisa satiksme” nodrošina arī Latvijas Republikas gaisa telpas izmantošanas koordināciju/vadību militārajām vajadzībām.Pamatojoties uz minēto un saskaņā ar Ministru kabineta 2020.gada 25.marta rīkojumu Nr.120 “Par valsts akciju sabiedrības “Latvijas gaisa satiksme” pamatkapitāla palielināšanu” (ar grozījumiem, kas izdarīti ar Ministru kabineta 2020.gada 27.marta rīkojumu Nr.134), kā arī akcionāru lēmumu ir apstiprināta sabiedrības pamatkapitāla palielināšana par EUR 6 000 000 (seši miljoni euro) pamata funkcionalitātes nodrošināšanai ārkārtas situācijas laikā.Kapitālsabiedrības 2020.gada peļņas apmērs un finanšu situācija, kā arī to iespējamās izmaiņas dotajā brīdi nav ticami prognozējamas un ir sagaidāms, ka COVID - 19 izraisītie ekonomiskie satricinājumi saglabāsies arī 2021.gadā.2020.gada martā, salīdzinot ar 2019.gada martu, aprēķinātie ieņēmumi par aeronavigācijas pakalpojumiem samazinājās par 40.6%, no 2 363 026 EUR uz 1 404 519 EUR. 2020.gada aprīļa sākumā sniegto pakalpojumu daudzums ir samazinājies vidēji par 84.1%.Pārējie saimnieciskās darbības ieņēmumi ir ieņēmumi, ko LGS gūst pārsvarā no telpu vai pamatlīdzekļu nomas, to apmērs ir nebūtisks, proti ap 1% no neto apgrozījuma. Ieņēmumi tiek gūti, balstoties uz noslēgtajiem līgumiem. Papildus tam LGS var atzīt ieņēmumos ES saņemto finansējumu, soda naudas un citus līdzīgus ieņēmumus. Saskaņā ar Komisijas Īstenošanas regulas (ES) 2019/317 (2019. gada 11. februāris), ar ko nosaka darbības uzlabošanas sistēmu un tarifikācijas sistēmu Eiropas vienotajā gaisa telpā un atceļ Īstenošanas regulas (ES) Nr. 390/2013 un (ES) Nr. 391/2013 noteikumiem šādi ieņēmumi ir jāatskaita no vienības maksas aprēķina izmaksu bāzes, samazinot gaisa telpas lietotājiem aprēķināto tarifu nākotnē, t.i. šie ieņēmumi tiek atgriezti gaisa telpas lietotājiem ar vienības maksas samazināšanas mehānismu, samazinot LGS ieņēmumus un peļņu nākotnē.Noteikumu Nr.806 5.punkts nosaka, ka Ministru kabinets pēc valsts kapitāla daļu turētāja pamatota priekšlikuma ar Ministru kabineta rīkojumu var atļaut noteikt kapitālsabiedrības stratēģijā atšķirīgu prognozējamo dividendēs izmaksājamo peļņas daļu (procentos no prognozētās pārskata gada peļņas), nekā tas norādīts noteikumu Nr.806 [3.punktā](http://likumi.lv/ta/id/278921-kartiba-kada-valsts-kapitalsabiedribas-un-publiski-privatas-kapitalsabiedribas-kuras-valsts-ir-dalibnieks-akcionars#p3) vai citos tiesību aktos. Noteikumu Nr.806 6.punkts nosaka, ka valsts kapitāla daļu turētājs iesniedz Ministru kabinetā Noteikumu Nr.806 [5.punktā](http://likumi.lv/ta/id/278921-kartiba-kada-valsts-kapitalsabiedribas-un-publiski-privatas-kapitalsabiedribas-kuras-valsts-ir-dalibnieks-akcionars#p5) minēto priekšlikumu, attiecīgu Ministru kabineta rīkojuma projektu un sākotnējās ietekmes novērtējuma ziņojumu (anotāciju).Saskaņā ar Noteikumu Nr.806 6.3.1.1.apakšpunktu, ņemot vērā kapitālsabiedrības darbību valstij stratēģiski svarīgā nozarē, kas saistīts ar augstu pakalpojumu drošuma un drošības prasību ievērošanu, finansējums, ko kapitālsabiedrība saņem no gaisa telpas lietotājiem par aeronavigācijas pakalpojumu sniegšanu, vidējā termiņa darbības ietvaros ir jāsaglabā kapitālsabiedrības rīcībā tās tehniskās un tehnoloģiskās darbības pilnveidošanai, lai nodrošinātu ilgtermiņa attīstību un aeronavigācijas pakalpojumu kvalitātes un drošuma paaugstināšanai, kas ir kapitālsabiedrības pamatfunkcija saskaņā ar likumu “Par aviāciju”.Stratēģijā minētajā laika periodā kapitālsabiedrībai ir nepieciešami ieguldījumi aptuveni 51 milj. *euro* apmērā. Nozīmīgākie investīciju projekti saistīti ar gaisa satiksmes vadības kontroles pakalpojuma spēju attīstību, kur galvenie virzieni ir esošās ēkas pārbūve ar jauna gaisa satiksmes vadības torņa kompleksa piebūvi un aprīkošana, kura plānotās būvniecības un torņa aprīkošanas ar integrētām sistēmām izmaksas, ir vismaz 23 milj. *euro* nākamajos 5 gados. Nozīmīgs attīstības posms ir gaisa satiksmes vadības un atbalsta sistēmu attīstība un uzturēšana 8,5 milj. *euro*. Sistēmu modernizācija un turpmāka attīstīšana ļauj nodrošināt to atbilstību reglamentējošajām prasībām un visjaunākajām tendencēm, tās padarot par ārkārtīgi būtisku rīku gaisa satiksmes drošā un efektīvā pārvaldībā un uzņēmuma informācijas tehnoloģiju drošības līmeņa paaugstināšanā. Aeronavigācijas pakalpojumu drošuma uzlabošanas virzienā svarīgas ir investīcijas augstas frekvences daudzvirzienu radiobāku (VOR/DME) tīkla paplašināšanai un modernizācijai augstas precizitātes navigācijas sistēmas (PBN) nodrošināšanai 2,8 milj. *euro* apmērā. Būtisks projekts, kas pilnveidos novērošanas pakalpojumu, ir “MSS-W RIX” sistēmas paplašināšana, kas ļaus paplašināt novērošanas pārklājumu, lai ietvertu visu Rīgas lidojumu informācijas reģiona zonu un nodrošinātu pārklājumu lidostas “Liepāja” rajonā. Investīciju apmērs 3,06 milj. *euro*.Ņemot vērā, ka saskaņā ar likuma “Par aviāciju” 42.pantu kapitālsabiedrība īsteno deleģētās valsts funkcijas - gaisa telpas izmantošanas koordināciju un gaisa kuģu lidojumu vadību, t.i., gaisa satiksmes kontroli, un citas darbības neveic, tās darbība atbilstoši Eiropas Komisijas Pamatnostādņu par valsts atbalstu lidostām un aviokompānijām (2014/C 99/03) 35.punktam nav kvalificējama kā saimnieciska rakstura darbība un uz to nav attiecināmas komercdarbības atbalsta kontroles normas. Satiksmes ministrija ierosina Ministru kabinetam pieņemt lēmumu, ar kuru atļaut kapitālsabiedrības stratēģijā noteikt, ka kapitālsabiedrībai nav jāmaksā dividendes no prognozētās pārskata gada peļņas par 2019.-2023.gadu.  |
| 3. | Projekta izstrādē iesaistītās institūcijas | Satiksmes ministrija, valsts akciju sabiedrība „Latvijas gaisa satiksme”. |
| 4. |  Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Projekts šo jomu neskar |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | 2020. gads | Turpmākie **trīs** gadi (*euro*) |
| 2021 | 2022 | 2023 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar **valsts** budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | izmaiņas, salīdzinot ar vidēja termiņa budžeta ietvaru **2022.** gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 198 388 262 | -1 965 793 | 55 961650 | -280 000 | 57 080 146 | -262 400 | -480 000 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 198388262 | -1 965 793 | 55 961650 | -280 000 | 57 080 146 | -262 400 | -480 000 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 0 | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 198 388 262 | -1 965 793 | 55 961650 | -280 000 | 57 080 146 | -262 400 | -480 000 |
| 3.1. valsts pamatbudžets | 198388262 | -1 965 793 | 55 961650 | -280 000 | 57 080 146 | -262 400 | -480 000 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 | 0 | 0 |
| 5. Precizēta finansiālā ietekme | X | 0 | 00 | 0 | 00 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | 0 |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Projekts šo jomu neskar |
| 8. Cita informācija | Fiskālā ietekme 2024.gadā veido mīnus (-) 640 000 euro**.**Saskaņā ar stratēģijas projektu „Valsts akciju sabiedrības „Latvijas gaisa satiksme” vidēja termiņa darbības stratēģija 2020. – 2024.gadam”, pieņemot lēmumu par atšķirīgu dividendēs izmaksājamo summu (nosakot 0 procentu likmi), valsts budžetā piecos gados (2020-2024) kopā netiktu pārskaitīti līdzekļi (aprēķinātās dividendes par 2019., 2020., 2021., 2022., 2023. gadiem) 3 628 193 euro apmērā. Minētā summa paliktu kapitālsabiedrības rīcībā un tiktu novirzīta kapitālieguldījumu īstenošanai gaisa satiksmes vadības pakalpojumu drošuma uzlabošanas īstenošanai.  |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Satiksmes ministrija.  |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. |  Cita informācija | Nav |

Satiksmes ministrs T.Linkaits

Vīza:

Valsts sekretāre I.Stepanova

Strauta 67028349

Inga.Strauta@sam.gov.lv